PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/ZK/3/1/023	Bratislava 19. apríla 2007	

Protimonopolný úrad Slovenskej republiky, odbor koncentrácií v správnom konaní 
č. 0012/OK/2007 začatom dňa 22.2. 2007 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Ing. Petrom Korbačkom, Tichá 28, 811 02 Bratislava prostredníctvom svojho splnomocneného právneho zástupcu Mgr. Miloslava Hrehorčáka, Lamačská cesta 3, 841 04 Bratislava vo veci koncentrácie podnikateľov Ing. Petra Korbačku, Tichá 28, 811 02 Bratislava, MAG MEDIA, a.s., Sasinkova 5, 811 08 Bratislava, IČO: 35 831 316, MAC TV s.r.o., Brečtanová 1, 831 01 Bratislava, IČO: 00 618 322 a Slovenská produkčná, a.s., Brečtanová 1, 831 01 Bratislava, IČO: 35 843 624 

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v získaní kontroly podnikateľa Ing. Petra Korbačku, Tichá 28, 811 02 Bratislava nad podnikom podnikateľa MAG MEDIA, a.s., Sasinkova 5, 811 08 Bratislava, IČO: 35 831 316, nad podnikom podnikateľa MAC TV s.r.o., Brečtanová 1, 831 01 Bratislava, IČO: 00 618 322 a nad podnikom podnikateľa Slovenská produkčná, a.s., Brečtanová 1, 831 01 Bratislava, IČO: 35 843 624 na základe Zmluvy o podmienkach prevodu „Skupiny TV JOJ“ uzatvorenou medzi podnikateľom GRAFOBAL GROUP a J&T MEDIA ENTERPRICES dňa 15.1.2007 a na základe Dohody o kúpnej cene za prevod „Skupiny JOJ“ uzatvorenou medzi GRAFOBAL FROUP a J&T MEDIA ENTERPRICES dňa 15.1.2007 z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 22.2.2007 listom zaevidovaným pod č. 609/2007, č. 610/2007 a č. 611/2007   podnikateľom Ing. Petrom Korbačkom, Tichá 28, 811 02 Bratislava 
(ďalej len „Ing. Korbačka“) prostredníctvom svojho  splnomocneného právneho zástupcu Mgr. Miloslava Hrehorčáka, Lamačská cesta 3, 841 04 Bratislava (ďalej len „právny zástupca“) oznámené, že Ing. Peter Korbačka získava kontrolu nad podnikom podnikateľa MAG MEDIA, a.s., Sasinkova 5, 811 08 Bratislava, 
IČO: 35 831 316 (ďalej len „MAG MEDIA“), že získava nepriamu kontrolu nad podnikom podnikateľa MAC TV s.r.o., Brečtanová 1, 831 01 Bratislava, IČO: 00 618 322 (ďalej len „MAC TV“) a získava nepriamu kontrolu nad podnikom podnikateľa Slovenská produkčná, a.s., Brečtanová 1, 831 01 Bratislava, IČO: 35 843 624 (ďalej len „Slovenská produkčná“) prostredníctvom podnikateľa J&T MEDIA ENTERPRICES, a.s., Lamačská cesta 3, 841 04 Bratislava (ďalej len „J&T MEDIA ENTERPRICES“) na základe Zmluvy o podmienkach prevodu „Skupiny TV JOJ“ uzatvorenej medzi podnikateľmi GRAFOBAL GROUP a J&T MEDIA ENTERPRICES dňa 15.1.2007 (ďalej len „Zmluva“).
Dňa 28.2.2007 bolo listom zaevidovaným pod č. 691/2007 doplnenie predmetného oznámenia – Dohoda o kúpnej cene za prevod „Skupiny JOJ“ uzatvorená medzi podnikateľmi GRAFOBAL GROUP a J&T MEDIA ENTERPRICES dňa 15.1.2007 (ďalej len „Zmluva2“). Ako vyplýva zo znenia Zmluvy2, ide o Zmluvu uzatvorenú v nadväznosti na článok II. Zmluvy a Zmluva2 vymedzuje dohodu zmluvných strán o výške odplaty a spôsobe jej zaplatenia za prevod uskutočnený Zmluvou. V nadväznosti na to, úrad určil, že titulom vzniku predmetnej koncentrácie je Zmluva a Zmluva2.
Zo Zmluvy a Zmluvy2 je zrejmé, že prevod obchodného podielu podnikateľa MAC TV, akcií podnikateľa MAG MEDIA a akcií podnikateľa Slovenská produkčná sa uskutoční na základe jednej Zmluvy a ako aj z názvu Zmluvy vyplýva ide prevod „Skupiny JOJ“, pričom Zmluva2 určuje kúpnu cenu za tento prevod. Je teda zrejmé, že prevod obchodného podielu podnikateľa MAC TV, akcií podnikateľa MAG MEDIA a akcií podnikateľa Slovenská produkčná vzájomne súvisia, t.j. jeden závisí od druhého v tej miere, že žiaden by sa neuskutočnil ak by sa neuskutočnil druhý, pričom spoločne vedú k získaniu kontroly Ing. Petra Korbačku nad viacerými podnikateľmi. 
V nadväznosti na vyššie uvedené úrad zistil, že v predmetnom prípade sa jedná o koncentráciu spočívajúcu v nadobudnutí výlučnej kontroly podnikateľa Ing. Petra Korbačku nad podnikom podnikateľa MAC TV, nad podnikom podnikateľa Slovenská produkčná a nad podnikom podnikateľa MAG MEDIA prostredníctvom podnikateľa J&T MEDIA ENTERPRICES na základe Zmluvy a Zmluvy2.

Na základe oznámenia sa dňa 22.2.2007 podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie pod 
č. 0012/OK/2007, o čom úrad informoval oznamovateľa koncentrácie listom číslo 708/PMÚ SR/2007 zo dňa 1.3.2007.

Uvedeným listom úrad oznámil účastníkovi konania, že úrad v prvom kroku zisťuje, či sa jedná o koncentráciu a či táto koncentrácia podlieha kontrole úradu. Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Dňa 8. 3. 2007, 15.3.2007, 20.3.2007, 3.4.2007, 4.4.2007, 13.4.2007 a 18.4.2007 boli úradu doručené doplnenia oznámenia koncentrácie, zaevidované úradom pod číslami 800/2007, 941/2007, 1012/2007, 1313/2007, 1352/2007, 1467/2007 a 1527/2007, ktorým účastník konania doplnil informácie a podklady požadované listami úradu č. 708/PMÚ SR/2007 zo dňa 1.3.2007, č. 1189/PMÚ SR/2007 zo dňa 28.3.2007, 1429/PMÚ SR/2007 zo dňa 11.4.2007, č. 1495/PMÚ SR/2007 zo dňa 17.4.2007.
Požadované informácie boli rozhodujúce pre vydanie rozhodnutia a to na posúdenie či sa jedná o koncentráciu, na určenie účastníkov koncentrácie a či táto koncentrácia podlieha kontrole úradu. Nakoľko úrad po predložení podkladov a informácií týkajúcich sa vzniku koncentrácie, určenia účastníkov koncentrácie a toho, či predmetná koncentrácia podlieha kontrole úradu zistil, že sa jedná o koncentráciu, ktorá nepodlieha kontrole úradu, úrad už nepovažoval za potrebné vyzvať účastníka konania na predloženie všetkých náležitostí podľa § 10 ods. 12 zákona a Vyhlášky. 

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Ing. Peter Korbačka – je fyzická osoba, ktorá vlastní 100% podiel na základnom imaní spoločnosti J&T MEDIA ENTERPRICES a v súlade so Spoločenskou zmluvou podniakteľa J&T MEDIA ENTERPRICES vykonáva kontrolu nad podnikom podnikateľa J&T MEDIA ENTERPRICES. Zároveň úrad zistil, že kontroluje podnik podnikateľa Rezidencia BÁRDOŠOVA, s.r.o., Lamačská cesta 3, 841 04 Bratislava. 
Vychádzajúc z vyššie uvedených skutočností, najmä však vzhľadom na to, že činnosti vyššie uvedenej fyzickej osoby ako akcionára kontrolujúceho výlučne podnik podnikateľa J&T MEDIA ENTERPRICES a spoločníka kontrolujúceho podnik podnikateľa Rezidencia BÁRDOŠOVA, s.r.o., Lamačská cesta 3, 841 04 Bratislava, schopného ovplyvniť hospodársku súťaž na relevantných trhoch, na ktorých priamo aj nepriamo pôsobia predmetní podnikatelia, úrad zistil, že 
Ing. Peter Korbačka je fyzickou osobou, ktorej činnosti a konania súvisia 
s hospodárskou súťažou, a teda je podnikateľom podľa § 3 ods. 2 zákona.

Z vyššie uvedeného je zrejmé, že Ing. Peter Korbačka je podnikateľom, na ktorého sa zákon vzťahuje podľa § 2 ods. 1 písm. a) zákona.  

Spoločnosť MAC TV je spoločnosťou s ručením obmedzeným zapísanou v Obchodnom registri Okresného súdu Bratislava I, oddiel Sro, vložka číslo 29871/B. Ako vyplýva z oznámenia koncentrácie spoločnosť MAC TV je prevádzkovateľ televízneho vysielania, resp. vysielateľ s licenciou podľa zákona č. 308/2000 Z.z. o vysielaní a retransmisii a o zmene zákona č. 195/2000 Z.z. o telekomunikáciách, v znení neskorších predpisov a jej príjmy sú tvorené predajom vysielacieho času tretím osobám. Predaj reklamného vysielacieho času zabezpečuje pre spoločnosť MAC TV výlučne spoločnosť MAG MEDIA.  MAC TV ponúka programovú službu pod názvom JOJ.

Vzhľadom na to, že spoločnosť MAC TV je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa 
§ 2 ods. 1 písm. a) zákona.

Spoločnosť MAG MEDIA je akciovou spoločnosťou zapísanou v Obchodnom registri Okresného súdu Bratislava I, oddiel Sa, vložka číslo 2921/B. Predmetom činnosti spoločnosti MAG MEDIA je podľa výpisu z obchodného registra reklamná a propagačná činnosť, sprostredkovanie obchodu a služieb, veľkoobchod a maloobchod. Podľa oznámenia koncentrácie, tak ako je uvedené vyššie, spoločnosť MAG MEDIA zabezpečuje výlučne pre spoločnosť MAC TV predaj reklamného vysielacieho času. Je servisnou spoločnosťou pre prevádzkovateľa televízneho vysielania spoločnosť MAC TV, ktorá ponúka programovú službu pod názvom JOJ.

Vzhľadom na to, že spoločnosť MAG MEDIA je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa 
§ 2 ods. 1 písm. a) zákona.

Spoločnosť Slovenská produkčná je akciovou spoločnosťou zapísanou v Obchodnom registri Okresného súdu Bratislava I, oddiel Sa, vložka číslo 3006/B. Predmetom činnosti spoločnosti Slovenská produkčná je podľa výpisu z obchodného registra audiovízia, vydávanie a rozmnožovanie nahraných nosičov zvukových a zvukovoobrazových záznamov, technické a organizačné zabezpečenie pri výrobe filmu, producentská činnosť v oblasti videotvorby a iné. Podľa oznámenia koncentrácie Slovenská produkčná vystupuje ako servisná spoločnosť televízie JOJ, ktorá zabezpečuje výrobu programov a iných audiovizuálnych diel výhradne pre televíziu JOJ. 

Vzhľadom na to, že spoločnosť Slovenská produkčná je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie a v jeho doplneniach spočíva v získaní výlučnej kontroly podnikateľa Ing. Petra Korbačku  nad podnikom podnikateľa MAC TV, nad podnikom podnikateľa Slovenská produkčná a nad podnikom podnikateľa MAG MEDIA prostredníctvom podnikateľa J&T MEDIA ENTERPRICES na základe Zmluvy a Zmluvy2. Z predložených podkladov a informácií úrad zistil, že na základe Zmluvy a Zmluvy2, ktoré boli uzatvorené dňa 15.1.2007, nadobudne podnikateľ Ing. Peter Korbačka 100% podiel na základnom imaní podnikateľa MAC TV, 100% podiel na základnom imaní podnikateľa  MAG MEDIA a 100% podiel na základnom imaní podnikateľa Slovenská produkčná. 
Úrad z poskytnutých podkladov a informácií skúmal, akým spôsobom bola v týchto spoločnostiach vykonávaná kontrola, teda akým spôsobom boli v týchto troch spoločnostiach prijímané strategické rozhodnutia a akým spôsobom budú tieto rozhodnutia prijímané po posudzovanej koncentrácii.

Z predložených podkladov a informácií úrad zistil, že spôsob prijímania strategických rozhodnutí podnikateľa MAG MEDIA upravuje Úplné znenie stanov spoločnosti 
MAG MEDIA vyhotovené členmi predstavenstva dňa 1.8.2006 (ďalej len „Stanovy MAG MEDIA“).

Z predložených podkladov a informácií úrad ďalej zistil, že spôsob prijímania strategických rozhodnutí podnikateľa MAC TV upravuje Úplné znenie spoločenskej zmluvy spoločnosti MAC TV vyhotovené dňa 20.8.2006 konateľmi spoločnosti (ďalej len „Spoločenská zmluva MAC TV“).

Z predložených podkladov a informácií úrad tiež zistil, že spôsob prijímania strategických rozhodnutí podnikateľa Slovenská produkčná upravuje Úplné znenie stanov spoločnosti Slovenská produkčná vyhotovené dňa 18.8.2006 členmi predstavenstva (ďalej len „Stanovy Slovenská produkčná“).

Úrad po preštudovaní všetkých podkladov oznámenia zistil, ako už bolo uvedené, že podnikateľ Ing. Peter Korbačka získa na základe Zmluvy a Zmluvy2 100% podiel na základnom imaní podnikateľa MAG MEDIA, 100% podiel na základnom imaní podnikateľa Slovenská produkčná, 100% podiel na základnom imaní podnikateľa MAC TV, čím v súlade so Stanovami MAG MEDIA, v súlade so Stanovami Slovenská produkčná a v súlade so Spoločenskou zmluvou MAC TV získal možnosť vykonávať rozhodujúci vplyv na činnosť podnikateľov MAG MEDIA, Slovenská produkčná a MAC TV a teda získal kontrolu nad podnikom podnikateľov MAG MEDIA, Slovenská produkčná a MAC TV.

Vzhľadom na vyššie uvedené skutočnosti úrad dospel k záveru, že na základe Zmluvy a Zmluvy2 vznikla koncentrácia podľa § 9 ods. 1 písm. b) zákona v spojení s § 9 ods. 4 písm. b) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ Ing. Peter Korbačka, ktorý získal kontrolu nad podnikom podnikateľov  MAG MEDIA, Slovenská produkčná a MAC TV.

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia Ing. Peter Korbačka, MAG MEDIA, Slovenská produkčná a MAC TV.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2005, nedosiahol 1 200 000 000 Sk. 

Z vyššie uvedeného vyplýva, že predmetná koncentrácia nepodlieha kontrole úradu podľa § 10 ods. 1 písm. a) zákona a úrad preto skúmal, či daná koncentrácia podlieha kontrole úradu podľa § 10 ods. 1 písm. b) zákona.

Nakoľko tak ako je uvedené vyššie, ani spoločný celosvetový celkový obrat účastníkov koncentrácie nedosiahol 1 200 000 000 Sk, je zrejmé, že ani jeden účastník koncentrácie nedosiahol celosvetový celkový obrat vyšší ako 1 200 000 000 Sk. 

Z vyššie uvedeného vyplýva, že predmetná koncentrácia nepodlieha kontrole úradu ani podľa § 10 ods. 1 písm. b) zákona.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 32 ods. 2 písm. c) zákona, úrad zastaví konanie rozhodnutím, ak dôvod na konanie nebol daný alebo odpadol.

V súlade s § 33 zákona úrad listom číslo 1554/PMÚ SR/2007 zo dňa 19.4.2006 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

Účastník konania prostredníctvom svojho splnomocneného zástupcu listom zaevidovaným úradom pod číslom 1559/2007 doručenom úradu dňa 19.4.2007 uviedol, že nemá žiadne námietky alebo iné výhrady k výsledkom šetrenia úradu uvedených v predmetnej výzve a ani k spôsobu, ktorým bol zistený a nenavrhuje žiadne doplnenie.

Na základe uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
Mgr. Miloslav Hrehorčák
Lamačská cesta 3
841 04 Bratislava